
CONSIDERAŢII GENERALE
Imunitatea parlamentară are caracter imperativ, nu constituie un simplu drept subiectiv al parlamentarului la care el ar putea renunţa. Ea este de ordine publică şi, deci, poate fi invocată din oficiu şi oricând, nu doar de cel interesat, făcând parte din statutul parlamentarului care, la rândul său, este de ordine publică.
Sediul materiei pentru întreaga problematică legată de imunitatea parlamentară se află în constituţii, în regulamentele camerelor parlamentare, în legi speciale cu privire la exercitarea mandatului de parlamentar.

Referitor la imunitatea parlamentară se au în vedere ambele aspecte ale acestei noţiuni: lipsa răspunderii pentru opiniile ori voturile exprimate cu ocazia exercitării mandatului şi inviolabilitatea, care are menirea de a apăra mandatul de parlamentar de acele acţiuni penale îndreptate împotriva membrilor parlamentului pentru acte săvârşite ca simpli cetăţeni.
Imunitatea parlamentară nu poate fi nici extinsă, nici restrânsă printr-un act subordonat Constituţiei, ea nu poate fi suspendată şi poate fi ridicată doar de Camera respectivă şi numai în considerarea temeiului de fapt şi de drept ce justifică luarea acestei măsuri.

Merită a fi reţinută evoluţia constantă a noţiunii de imunitate parlamentară cu toate aspectele juridice aferente la nivelul statelor membre ale Uniunii Europene. În acest sens, există state europene unde imunitatea priveste orice procedură judiciară, state în care vizează numai procedura penală, cu excepţia flagrantului delict, precum şi state unde imunitatea nu este consacrată.

Astfel, pot fi menţionate drept exemple recente : desfiinţarea imunităţii parlamentare împotriva urmăririi penale începând cu septembrie 2012 (Slovacia) ori practica parlamentară ce vizează adoptarea la începutul fiecarei sesiuni a unei hotărâri prin care se aprobă automat orice cerere ar veni de ridicare a imunităţii parlamentare, fără a mai fi consultat dosarul parlamentarului în cauză (Bundestag -Germania).
Conflictele de interese, atât din sectorul public, cât şi din cel privat sunt un motiv major de preocupare în întreaga lume. În sectorul guvernamental şi în cel public, conflictele de interese sunt de multă vreme obiectul unei politici specifice
.

În România, atât prin art. 253 alin. 1 din Codul penal dar şi prin adoptarea Legii nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, publicată în Monitorul Oficial nr. 279/21.04.2003, cu modificările şi completările ulterioare, s-a creat un cadru normativ privitor la prevenirea conflictului de interese în exercitarea demnităţilor publice şi a funcţiilor publice, prin reglementarea procedurii de verificare a actelor administrative şi, în general, a actelor juridice emise sau încheiate de către aceste categorii de persoane în exercitarea funcţiei, cu încălcarea obligaţiei de abţinere, dacă se produce un folos material pentru sine, pentru soţul acesteia sau pentru o rudă de gradul I. 

Dispoziţiile Legii nr. 161/2003 privitoare la conflictul de interese şi regimul incompatibilităţilor se aplică Preşedintelui României, deputaţilor şi senatorilor, consilierilor prezidenţiali şi consilierilor de stat din Administraţia Prezidenţială, primului-ministru, miniştrilor, miniştrilor delegaţi, secretarilor de stat, subsecretarilor de stat (şi funcţiile asimilate acestora prevăzute în actele normative privind organizarea şi funcţionarea acestor autorităţi), prefecţilor şi subprefecţilor; magistraţilor, aleşilor locali, funcţionarilor publici.


O politică modernă cu privire la conflictul de interese trebuie să caute să ajungă la un echilibru, prin identificarea riscurilor legate de formele inacceptabile de conflict de interese, tratarea corespunzătoare a situaţiilor de acest gen, informarea organizaţiilor publice şi a persoanelor oficiale cu privire la apariţia unor asemenea conflicte de interese – un rol important revine astfel autorităţilor de integritate – ANI
 - sau organelor de urmărire penală, parchetelor şi mai departe instanţelor judecătoreşti care asigură proceduri eficiente pentru identificarea, declararea, rezolvarea şi promovarea soluţiei adecvate pentru situaţiile de conflict de interese.
În Letonia
, încălcarea reglementărilor privind conflictul de interese se sancţionează cu până la cinci ani închisoare dacă au fost aduse prejudicii interesului public
. Potrivit art.9 din Codul de conduită
 al membrilor Parlamentului, niciun parlamentar nu trebuie să permită apariţia unui conflict de interese  şi trebuie să evite situaţiile care ar putea crea impresia existenţei unui astfel de conflict. Un membru al Parlamentului trebuie să evite orice alte situaţii care pot da motive pentru a suspecta prezenţa unui conflict de interese care ar putea afecta prestigiul Parlamentului(Saeima).

Ca element esenţial al strategiei de prevenire şi combatere a corupţiei a fost înfiinţat Biroul pentru Prevenirea şi Combaterea Corupţiei
(KNAB). Acest birou are un grad ridicat de independenţă şi are competenţe de investigare şi urmărire penală. Biroul de Prevenire şi Combatere a Corupţiei investighează cazurile de corupţie şi încălcarea reglementărilor privind conflictele de interese. Acesta poate investiga conturile bancare sau tranzacţiile financiare şi are acces la bazele de date ale administraţiilor financiare. Atunci când se descoperă încălcări ale legii, Biroul pentru Prevenirea şi Combaterea Corupţiei (KNAB) poate aplica sancţiuni.administrative/financiare.
Legea vizând prevenirea conflictelor de interese impune ca toate veniturile obţinute prin activităţi ilicite să fie returnate statului. Ceea ce înseamnă că funcţionarul public care a obţinut venituri prin încălcarea legii trebuie să plătească suma de bani respectivă la bugetul de stat, iar în caz contrar sunt intentate acţiuni în justiţie împotriva sa.

Sancţiunea administrativă cea mai severă pentru încălcări grave ale legii este interdicţia de a mai deţine funcţii publice.

În Polonia, funcționarii publici locali pot fi sancţionaţi cu până la trei ani de închisoare pentru declaraţii false de interese.

 În Marea Britanie
, sancțiunile penale sunt prevăzute la non-divulgarea de interese de către membrii Parlamentului Scoțian, Adunarea Ţării Galilor şi Adunarea Irlandei de Nord. Aceste sancţiuni continuă să se aplice pentru o perioadă de tranziţie pentru non-divulgarea  intereselor pecuniare de către membrii autorităţilor locale și pentru neretragerea din cadrul autorităţilor locale. 

În Italia, membrii guvernului pot fi puşi sub acuzare în cazul în care nu prezintă o declarație de interese sau dacă aceasta cuprinde informaţii false în conformitate cu cerințele Autorității de Concurență sau Autorităţii de Comunicare. 

În Slovenia
, art.46 din Legea privind integritatea şi prevenirea corupţiei
 prevede obligaţia pentru parlamentari de a-şi declara interesele în momentul preluării mandatului şi ori de câte ori intervin modificări ale situaţiei financiare a acestora
. Parlamentarii trebuie să-şi declare averea/interesele în faţa Comisiei de Prevenire a Corupției un organism de stat autonom şi independent. Scopul principal al Comisiei este de a consolida statul de drept şi de a preveni actele de corupţie.. 

În Germania, există o infracţiune legată de conflictul de interese numită "acceptarea unui avantaj care se sancţionează cu pedeapsa închisorii de până la 3 ani sau amendă." Art.331- 334 din Codul Penal
 reglementează astfel de situaţii.

FRANŢA
I. Activitatea parlamentarilor francezi este reglementată de: Cod deontologic cu şase principii: interesul general, independenţa, obiectivitatea, responsabilitatea, probitatea şi exemplaritatea; Regulamentele celor două Camere ale Parlamentului; de Statutul senatorilor
 şi Statutul deputaţilor
, Codul electoral, Codul penal, precum şi de Legea nr. 2013-907 din 11 octombrie 2013 referitoare transparenţa vieţii publice, care va intra în vigoare la 1 ianuarie 2014
.
Imunitatea parlamentară este stabilită prin art. 26 din Constituţie
. Primul alineat al acestui articol prevede că membrii Parlamentului nu pot fi urmăriţi sau cercetaţi pentru opiniile şi voturile exprimate în exercitarea mandatului lor. Inviolabilitatea rezultă din alineatele 2, 3 şi 4 ale aceluiaşi articol. Ridicarea imunităţii parlamentare este reglementată prin art. 80 din Regulamentul Adunării Naţionale, precum şi prin art. 105 din Regulamentul Senatului. Niciun membru al Parlamentului nu va fi supus procedurilor judiciare, anchetării, arestării, detenţiei sau judecării pentru opiniile sau voturile exprimate în timpul exercitării mandatului.
Niciun membru al Parlamentului nu poate face obiectul arestării sau al tuturor măsurilor privative sau restrictive de libertate, decât cu autorizarea Adunării din care face parte. Această autorizare nu este necesară în cazul infracţiunii de omor, flagrant delict sau a condamnării definitive.

Detenţia, măsurile privative sau restrictive de libertate sau urmărirea penală a unui membru al Parlamentului sunt suspendate pe durata sesiunilor parlamentare, dacă Adunarea din care face parte solicită acest lucru.

Adunarea în cauză va fi convocată în sesiuni suplimentare pentru a aproba, dacă este cazul, aplicarea alineatului precedent."

Potrivit art.80 din Regulamentul Adunării Naţionale
:
1. Pentru analizarea fiecărei cereri vizând ridicarea imunităţii parlamentare a unui deputat, a fiecărei cereri de suspendare a procedurii judiciare sau a fiecărei cereri de suspendare a detenţiei unui deputat, se va înfiinţa o Comisie ad-hoc, formată din 15 membri titulari şi 15 membri supleanţi, numiţi în baza reprezentării proporţionale a grupurilor parlamentare.

2. Comisia ad-hoc este formată din preşedinte, 3 vicepreşedinţi, 3 secretari. Numirile se fac, încercând să se respecte configuraţia politică a Adunării,.

3. Atunci când Comisia ad-hoc primeşte o cerere de ridicare a imunităţii parlamentare trebuie să audieze deputatul respectiv, care poate fi reprezentat de unul dintre colegii săi.

4. În ceea ce priveşte cererile de suspendare a detenţiei sau a acţiunii intentate unuia dintre membrii Adunării, acestea vor fi introduse automat de Conferinţa Preşedinţilor
, după distribuirea raportului Comisiei ad-hoc, în următoarea şedinţă, rezervată cu prioritate, pentru interpelări din partea Parlamentului şi răspunsuri din partea Guvernului. Dacă raportul Comisiei nu a fost distribuit în decurs de 20 de zile lucrătoare de la depunerea cererii, cererile pot fi introduse direct, de către Conferinţa Preşedinţilor, în următoarea şedinţă rezervată prioritar, interpelărilor din partea membrilor Parlamentului şi răspunsurilor din partea Guvernului, după acele interpelări şi răspunsuri.
5. Potrivit ultimului alineat al articolului 26 din Constituţie, Adunarea este convocată pentru o sesiune suplimentară cu scopul de a examina cererea de suspendare a detenţiei, măsurilor privative sau restrictive de libertate sau a urmăririi penale. Această şedinţă nu poate avea loc la mai mult de o săptămână de la distribuirea raportului Comisiei, sau, în cazul în care Comisia nu a distribuit raportul său, la mai mult de 4 săptămâni de la depunerea cererii.

6. Dezbaterea în şedinţă deschisă vizează concluziile Comisiei, formulate într-o propunere de rezoluţie. În cazul unei cereri de ridicare a imunităţii parlamentare, propunerea de rezoluţie se limitează numai la faptele la care se face referire în cererea respectivă. Vor fi admise numai amendamentele cu privire la respectivele fapte. Dacă nu au fost înaintate concluziile Comisiei, dezbaterea se va face pe marginea cererii prezentate Adunării. În cazul respingerii concluziilor Comisiei ad-hoc, conform cărora cererea ar trebui respinsă, aceasta din urmă va fi considerată ca fiind adoptată.
7. Adunarea se poate pronunţa asupra cazului după dezbatere, la care poate participa numai raportorul Comisiei, un reprezentant al Guvernului, deputatul în cauză sau un membru al Adunării care îl reprezintă, un vorbitor pentru şi un vorbitor împotrivă. Cererea de trimitere înapoi la comisie, va fi supusă votului, după audierea raportorului. In caz de respingere, Adunarea va audia vorbitorii la care s-a făcut referire în acest paragraf.
8. În ceea ce priveşte cererea de suspendare a urmăririi penale a unui deputat deţinut, sau, care face obiectul măsurilor privative sau restrictive de libertate, Adunarea nu poate decide decât cu privire la suspendarea detenţiei, sau, a tuturor măsurilor, sau, doar pentru o parte din măsurile în cauză.

9. În cazul respingerii unei cereri de suspendare a detenţiei sau a acţiunii intentate împotriva unui deputat, nu se va mai putea depune nicio cerere cu aceeaşi temă în cursul sesiunii respective.

Conform art.105 din Regulamentul Senatului
:
1. Se va numi o Comisie compusă din 30 de membri, de fiecare dată când Senatul trebuie să examineze o propunere de rezoluţie depusă pentru a solicita suspendarea detenţiei, a măsurilor privative sau restrictive de libertate sau urmărirea penală a unui senator.

2. Comisia va alege un birou, compus din preşedinte, vice-preşedinte, un secretar şi va numi un raportor.

3. Concluziile Comisiei trebuie să fie depuse în termen de trei săptămâni de la numirea membrilor Comisiei. Acestea sunt înscrise pe ordinea de zi a Senatului de către Conferinţa Preşedinţilor
, după distribuirea raportului Comisiei.

4. În ceea ce priveşte cererea de suspendare a urmăririi penale a unui senator deţinut, sau, care face obiectul măsurilor privative sau restrictive de libertate, Senatul nu poate decide decât cu privire la suspendarea detenţiei, sau, a tuturor măsurilor, sau, doar pentru o parte din măsurile în cauză.
Prin Decizia Biroului Adunării Naţionale din 6 aprilie 2011, a fost adoptat un Cod deontologic al Deputaţilor cu şase principii: interesul general, independenţa, obiectivitatea, responsabilitatea, probitatea şi exemplaritatea.
II. În Franţa, au avut loc ample dezbateri referitoare la transparenţa vieţii publice în care a fost inclusă problematica diverselor conflicte cu interesului public. În general, agenţii publici titulari şi non-titulari, angajaţi de administraţie au statut de funcţionari publici şi respectă principiile serviciului public
, definit ca activitatea de interes general exercitată de o persoană publică sau de o persoană privată dar sub controlul unei persoane publice. Statutul funcţionarilor publici
 se aplica aşadar persoanelor care au fost numite într.o funcţie permanentă cu timp complet şi titularizată în grade ierarhice ale administraţiilor centrale ale statului, în serviciile deconcentrate sau instituţii publice ale statului. 

În anul 2013 au fost adoptate două legi importante care fac referire la sancţiuni aplicabile unor categorii mai largi incluse în conceptul de transparenţă a vieţii publice: 

- Legea nr. 2013-907 din 11 octombrie 2013 referitoare la transparenţa vieţii publice, care va intra în vigoare la 1 ianuarie 2014
;

- Legea nr. 2013-1117 din 6 decembrie 2013 referitoare la lupta contra fraudei fiscale şi a marii delincvenţe economice şi financiare


Aceste legi au modificat semnificativ Codul penal francez
 mai ales prevederile din  Cartea IV, Titlul III, Capitolul II se face referire la atingeri aduse administraţiei publice comise de persoane care exersează funcţii publice, în paragraful 3, făcându-se  referire la "urmărirea de interese ilegale". 

În articolul 432- 12, modificat prin Legea nr. 2013-1117 din 6 decembrie 2013 referitoare la lupta contra fraudei fiscale şi a marii delincvenţe economice şi financiare, se precizează că fapta, realizată de o persoană deţinătoare a unei funcţii de autoritate publică sau care îndeplineşte o misiune în serviciu public sau de o persoană învestită cu un mandat electiv, de a a lua, primi sau păstra, direct sau indirect, un oarecare interes într-o întreprindere sau operaţiune în care ea are, în momentul actului, în întregime sau în parte, misiunea de a supraveghea, administra, lichida sau plăti, este pedepsit cu 5 ani închisoare şi o amendă de 500 000 euro, nivelul acesteia putând să ajungă la dublul produsului sustras prin infracţiune. În comunele având 3500 locuitori sau mai mulţi, primarii, adjuncţii sau consilierii municipali delegaţi sau care îi înlocuiesc pot realiza cu comuna în care sunt aleşi transferuri de bunuri mobiliare şi imobiliare sau furnizare de servicii în valoare limitată anual de 16000 euro. Ei pot negocia cu comuna în care sunt aleşi deţinerea unui lot  pentru locuinţă proprie, închirierea, cu autorizarea consiliului municipal. În aceste comune, aceiaşi aleşi pot achiziţiona un bun aparţinând comunei cu scopul de a dezvolta activitatea lor profesionaţă, dar preţul nu poate fi inferior evaluării serviciilor domeniilor. Actul trebuie autorizat, oricare ar fi valoarea bunurilor, de către consiliul municipal.


În articolul 432-13, modificat prin introducerea prevederilor Legii nr. 2013-907 din 11 octombrie 2013 referitoare transparenţa vieţii publice, care va intra în vigoare la 1 ianuarie 2014, se menţionează că este pedepsit cu închisoare şi o amendă de 200000 euro, a cărei valoare poate fi dublul produsului sustras prin infracţiune , fapta realizată de o persoană care este însărcinată, chiar şi membru al guvernului, titular al unei funcţii executive locale, funcţionar sau agent al unei administraţii publice, care fie în exercitarea funcţiilor, fie în asigurarea supravegherii sau controlului unei întreprinderi private, sau prin încheierea unor contracte de orice natură, fie prin propunerea directă a unor decizii, de a lua sau de primi o participaţie prin muncă, consiliere sau capital în una din aceste întreprinderi, înaintea expirării intervalului de trei ani următori încetării funcţiilor sale. Este pedepsită cu aceleaşi pedepse orice participare care depăşeşte 30% din capitalul comun sau un contract încheiat cu exclusivitate.

GERMANIA 

Imunitatea parlamentară
Potrivit art.46 din Constituţia Germaniei
, parlamentarii nu pot face obiectul urmăririlor judiciare sau disciplinare şi nici nu pot fi traşi la răspundere pentru voturile exprimate ori pentru declaraţiile făcute în cadrul Bundestag-ului ori în cadrul lucrărilor în comisii (prevedere ratione loci, aplicabilă în interiorul clădirii). Această dispoziţie nu se aplică în cazul acuzaţiilor calomnioase de natură politică. În cazul săvîrşirii de infracţiuni, parlamentarii vor putea fi reţinuţi sau arestaţi doar cu acordul Bundestag-ului, excepţie făcând situaţia flagrantului delict. Aprobarea Bundestag-ului este necesară, de asemenea, pentru toate restricţiile impuse libertăţii personale a parlamentarilor. 

În Anexa 6 (privind procedura de ridicare a imunităţii) a Regulamentului Bundestag-ului
 se prevede că reclamaţiile în materie de imunităţi se depun direct de Preşedintele Camerei, la Comisia pentru validarea alegerilor, imunităţi şi regulament. Această comisie defineşte principiile conform cărora cererile de ridicare a imunităţii vor fi soluţionate şi care vor servi ca bază pentru recomandările de decizie pentru fiecare caz în parte. În situaţia în care această comisie nu este încă formată, Preşedintele Bundestag-ului va depune direct Camerei o recomandare de decizie în materie de imunităţi. 

Au dreptul de a solicita Preşedintelui Bundestag-ului ridicarea imunităţii: procurorii publici, instanţele judecătoreşti, instanţele profesionale disciplinare, asociaţiile profesionale de control, potrivit legii; creditorii, în cadrul procedurilor de executare silită; Comisia pentru validarea alegerilor, imunităţi şi regulament. Investigaţiile preliminare vor începe în termen de 48 de ore de la notificarea comisiei de către Preşedintele Bundestag-ului. Punerea în aplicare a sentinţei privative de libertate se face cu acordul Bundestag-ului. 

Bundestag-ul adoptă la începutul fiecărei sesiuni parlamentare o hotărâre prin care aprobă automat orice eventuală solicitare de ridicare a imunităţii parlamentare, fără a fi consultat vreun dosar.

Membrii Bundesrat-ului se bucură de imunitatea conferită de Parlamentele landurilor federale.

Conform Codului de conduită
 al membrilor Bundestag-ului, există obligativitatea depunerii unei declaraţii de interese adresată Preşedintelui Camerei în termen de 3 luni de la preluarea mandatului parlamentar. Declaraţia de interese trebuie completată ori de câte ori intervin schimbări în situaţia regimului de interese.

Dacă un membru al Bundestag-ului nu-şi îndeplineşte obligațiile sale în conformitate cu Codul de conduită, Preşedintele Bundestagu-lui, în primă instanță, obţine o declaraţie din partea celui în cauză şi apoi poate dispune o anchetă. El poate cere informații suplimentare din partea parlamentarului în cauză pentru a clarifica situația sau poate solicita liderului grupului parlamentar de care aparține membrul în cauză să precizeze poziția acestuia.

Dacă în urma anchetei se dovedeşte că parlamentarul respectiv a comis o gravă încălcare a Codului de conduită Preşedintele informează Biroul permanent al Camerei care poate decide sancţionarea cu amendă/ reţinere din indemnizaţie sau cu trimiterea cazului organelor legal competente.

Legea privind statutul membrilor Bundestag-ului

Art.44 a  - Exercitarea mandatului 

(1) Exercitarea mandatului de membru al Bundestag-ului constituie activitatea centrală a unui deputat. Fără a se aduce atingere acestei obligaţii, în principiu, este permisă desfăşurarea de activităţi profesionale sau de altă natură, simultan cu exercitarea mandatului parlamentar.

(2) Pentru exercitarea mandatului, niciun deputat nu poate accepta o indemnizaţie sau un beneficiu pecuniar în afara celor prevăzute de lege.

În mod special, nu este admisă acceptarea de bani sau compensaţii cu valoare monetară care se acordă numai pentru reprezentarea şi susţinerea în Bundestag a intereselor plătitorului. De asemenea, nu este admisă acceptarea de către un deputat de bani sau compensaţii cu valoare pecuniară dacă acesta nu prestează, în schimb, un serviciu. Aceste dispoziţii nu aduc atingere primirii de donaţii.

(3) Indemnizaţiile sau compensaţiile pecuniare acceptate care nu sunt admise conform paragrafului 2 sau echivalentul monetar al acestora se fac venit la bugetul federal. Preşedintele stabileşte acest drept prin intermediul unui act administrativ, cu condiţia ca perioada cuprinsă între primirea indemnizaţiei sau a beneficiului pecuniar să nu depăşească 3 ani. Pierderea mandatului de deputat nu afectează acest drept. (…)

(4) Activităţile precedente acceptării mandatului şi activităţile concurente cu exercitarea mandatului care pot indica combinaţii de interese cu implicaţii pentru exercitarea mandatului se declară şi se publică în conformitate cu Regulile de conduită. Dacă activităţi şi venituri care pot fi declarate nu sunt raportate, Biroul poate aplica o sancţiune administrativă care poate reprezenta maximum jumătate din remuneraţia anuală a deputatului. Preşedintele aplică sancţiunea prin act administrativ. (…). 
Regulamentul Bundestag-ului

Anexa 1 – Reguli de conduită pentru membrii Bundestag-ului

Articolul 1 – Declaraţiile obligatorii

(1) Fiecare deputat are obligaţia de a indica preşedintelui, în scris, activităţile care au precedat mandatul în Bundestag, respectiv:

1. ultima activitate profesională exercitată;

2. activităţile desfăşurate în calitate de membru al unui comitet director, consiliu de supraveghere, consiliu de administraţie, consiliu consultativ sau al oricărui alt organ al unei societăţi sau întreprinderi având o altă formă legală;

3. activităţile desfăşurate în calitate de membru al unui comitet director, consiliu de supraveghere, consiliu de administraţie, consiliu consultativ al unei colectivităţi sau instituţii publice.

(2) De asemenea, fiecare deputat are obligaţia de a indica preşedintelui, în scris, următoarele activităţi sau contracte exercitate, acceptate sau în vigoare în cursul mandatului parlamentar:

1. activităţile remunerate exercitate suplimentar mandatului, fie ca liber profesionist fie ca angajat salariat. Acestea includ, de exemplu, continuarea unei activităţi profesionale exercitate anterior mandatului, precum şi activităţi de consultanţă, de reprezentare, de expertizare, de publicare şi de susţinere de conferinţe. Expertizarea, publicaţiile şi conferinţele nu sunt supuse obligaţiei de declarare dacă veniturile contractuale sunt inferioare sumei de 1.000 €/lună sau de 10.000 €/an;

2. activităţile desfăşurate în calitate de membru al unui comitet director, consiliu de supraveghere, consiliu de administraţie, comitet consultativ sau organ al unei societăţi sau întreprinderi având o altă formă legală;

3. activităţile desfăşurate în calitate de membru al unui comitet director, consiliu de supraveghere, consiliu de administraţie, comitet consultativ sau organ al unei colectivităţi sau instituţii publice;

4. activităţile desfăşurate în calitate de membru al unui comitet director sau al unui alt organ director al unei asociaţii sau organizaţii similare şi al unei fundaţii care nu este numai de interes local;

5. existenţa sau încheierea de acorduri prin care un deputat este desemnat să îndeplinească anumite activităţi sau prin care unui deputat i se acordă avantaje financiare în timpul sau după expirarea mandatului;

6. deţinerea sau participaţiunea la o societate de persoane sau de capitaluri dacă acest lucru are ca rezultat o influenţă economică importantă asupra întreprinderii. Limitele obligaţiei de declarare se stabilesc de preşedintele Bundestag-ului în normele de aplicare ce urmează  emise conform paragrafului (4).

(3) În cazul activităţilor şi contractelor care trebuie declarate conform paragrafului 2, punctele 1-5, suma veniturilor trebuie indicată dacă depăşeşte 1.000 €/lună sau 10.000 €/an. Sumele care se iau în consideraţie în acest scop sunt remuneraţiile brute, inclusiv indemnizaţiile, compensaţiile şi prestaţiile în natură.
(4) Preşedintele emite normele de aplicare referitoare la fondul şi forma declaraţiilor obligatorii, după ce a oferit Biroului şi preşedinţilor grupurilor parlamentare posibilitatea de a-şi exprima poziţia.

(5) Obligaţia declarării nu are aplicabilitate în ce priveşte informaţiile asupra terţilor, deputatul având posibilitatea de a  invoca dreptul conferit de lege de a refuza să depună mărturie sau obligaţia de a păstra confidenţialitatea. În aceste cazuri, în normele de aplicare, preşedintele stabileşte ca obligaţia de declarare să fie respectată în aşa fel încât drepturile vizate în prima frază să nu fie încălcate. În acest scop, el poate prevedea menţionarea unui sector de activitate în locul detaliilor referitoare la client.

(6) Declaraţiile prevăzute de prezentele reguli de conduită trebuie transmise preşedintelui Bundestag-ului în termen de 3 luni de la obţinerea calităţii de membru al Bundestag-ului şi, în timpul legislaturii, după intrarea în vigoare a modificărilor sau completărilor la aceste declaraţii.

Art.2 – Avocaţii

(1) Membrii Bundestag-ului care, în schimbul unei remuneraţii, reprezintă judiciar sau extrajudiciar Republica Federală Germania au obligaţia de a declara preşedintelui exercitarea acestei activităţi dacă onorariile depăşesc suma minimă fixată de acesta.

(2) Membrii Bundestag-ului care, în schimbul unei remuneraţii, reprezintă judiciar sau extrajudiciar o terţă parte într-un litigiu împotriva Republicii Federale Germania au obligaţia de a declara preşedintelui exercitarea acestei activităţi dacă onorariile depăşesc suma minimă fixată de acesta.

(3) Paragrafele 1 şi 2 se aplică şi reprezentărilor judiciare sau extrajudiciare îndeosebi în favoarea colectivităţilor, instituţiilor sau fundaţiilor publice federale sau în acţiunile îndreptate împotriva acestora. 
Art.8 – Procedură

(1) Dacă există indicii referitoare la faptul că un deputat a încălcat regulile de conduită, preşedintele Bundestag-ului dispune desfăşurarea unei investigaţii de fapt şi de drept, după audierea deputatului în cauză. Preşedintele poate cere deputatului informaţii complementare pentru explicarea şi clarificarea faptelor şi poate cere preşedintelui grupului parlamentar din care face parte deputatul în cauză să îşi exprime poziţia.

(2) Dacă preşedintele este convins că fapta nu este gravă sau că este vorba despre o uşoară neglijenţă (de exemplu, depăşirea termenelor de depunere a declaraţiilor), deputatul în cauză primeşte un apel la ordine. În caz contrar, preşedintele informează Biroul şi preşedinţii grupurilor. Biroul stabileşte, după audierea deputatului în cauză, dacă au fost încălcate regulile de conduită. Constatările Biroului, conform cărora un deputat a derogat de la regulile de conduită se publică sub forma unui document tipărit, fără a se aduce atingere altor sancţiuni prevăzute la art.44 din Legea privind statutul deputaţilor. Constatarea că deputatul nu a încălcat aceste principii se publică numai la solicitarea expresă a acestuia. 

(3) Dacă există indicii referitoare la faptul că un membru al Biroului sau preşedintele unui grup a încălcat obligaţiile de declarare, deputatul în cauză nu ia parte la şedinţele care au loc în cadrul acestei proceduri. Vicepreşedintele grupului parlamentar este audiat în locul preşedintelui, conform dispoziţiilor paragrafului 1 şi este informat în conformitate cu prevederile paragrafului 2. Dacă există indicii referitoare la faptul că preşedintele Bundestag-ului a încălcat regulile de conduită, procedura este angajată de înlocuitorul său, conform dispoziţiilor paragrafelor 1 şi 3.

(4) Deputatul care a încălcat obligaţia de declarare poate fi pedepsit cu o sancţiune financiară stabilită de Birou, după ce a fost audiat încă o dată. Valoarea sancţiunii financiare se calculează în funcţie de gravitatea faptelor şi de gradul de vinovăţie. Aceasta se poate ridica până la jumătate din indemnizaţiile parlamentare anuale. Sancţiunea financiară este stabilită de către preşedinte. La cererea deputatului în cauză, se poate conveni o plată eşalonată. Articolul 31, frazele 3 şi 4 din Legea privind statutul deputaţilor se aplică mutatis mutandis.(5) 

(…)
Fucţionarii publici
În Germania, infracţiunea legată de conflictul de interese, numită “acceptarea unui avantaj”, este prevăzută de art. 331 din Codul Penal
, care reglementează toate tipurile de avantaje, cum ar fi: 

 - bani sau avantaje cu valoare similară, cum ar fi jetoane sau vouchere; 

 - bijuterii; 

 - orice tip de dispozitive sau aparatură pentru uz privat, cum ar fi dispozitive electronice ;

 - reducere de preţ în scop particular; 

 - reducerea dobânzilor la împrumuturi; 

 - salariu nejustificat de mare pentru ocuparea paralelă a unui alt post, acceptată de lege; 

 - angajarea rudelor funcţionarului public; 

 - bilete, vouchere de călătorie, mese costisitoare; 

 - oferirea unor cazări costisitoare în mod nejustificat; 

 - moşteniri; 

 - onorarii speciale ; 

 - invitaţii la evenimente exclusiviste ; 

 - avantaje sexuale. 

Soluţionarea conflictelor de interese se bazează, în principal, pe ideea că fiecare funcţionar public, mai ales atunci când participă la o procedură administrativă, trebuie să declare sau să raporteze interesele personale (pecuniare sau non-pecuniare) despre care alte persoane ar putea considera în mod rezonabil că îi influenţează acţiunile publice. Numai şeful departamentului sau organismul superior ierarhic pot decide dacă persoana care şi-a declarat parţialitatea trebuie exclusă sau nu. În cazul în care aceasta este exclusă din cadrul unei proceduri administrative, nu va putea participa la nicio activitate care ar putea influenţa decizia privind procedura respectivă. 

Astfel, depistarea conflictului de interese se bazează pe controlul ierarhic şi pe dreptul cetăţeanului de a face apel. Dacă o persoană interesată consideră că un funcţionar public părtinitor a participat la procedură, poate intenta acţiune în justiţie. Dacă se dovedeşte că are dreptate, decizia sau rezultatul procedurii este declarat ilegal sau nevalabil. Trebuie menţionat că, din punct de vedere penal sau disciplinar, consecinţele se aplică doar funcţionarului public implicat în cazul în care încălcarea reglementărilor privind conflictul de interese a fost voită sau s-a produs din neglijenţă. 

În scopul garantării principiului egalităţii şi evitării impresiei de incorectitudine, există un sistem detaliat de recuzare şi abţinere. Toate persoanele care acţionează în numele administraţiei trebuie excluse din cadrul procedurii de întocmire a unui act administrativ sau de instituire a unui contract administrativ ori de câte ori persoana: 

• este implicată în procedura administrativă în numele administraţiei şi în calitate de persoană interesată; 

• este rudă a persoanei vizate de procedura administrativă; 

• acţionează în numele unei alte persoane vizate de procedura administrativă; 

• este rudă cu altcineva care acţionează în numele unei persoane vizate de procedura administrativă; 

• este angajat al unei persoane vizate de procedura administrativă (această reglementare are scopul de a evita conflictul dintre loialitate şi interese); 

• a realizat o expertiză pe teme care sunt relevante pentru decizia privind procedura administrativă. 

MAREA BRITANIE

1. Imunitatea parlamentară

Membrii Camerei Comunelor
 dispun de imunitate în următoarele forme:

· libertatea cuvântului;

· inviolabilitate. 

Formele imunităţii parlamentare sunt cunoscute în sistemul britanic sub numele de „privilegii” (art.79 din Regulamentul Camerei Lorzilor). 

Libertatea cuvântului este acelaşi lucru cu lipsa răspunderii pentru voturile exprimate ori cuvintele spuse sau scrise de către membrii Parlamentului în exercitarea mandatului de parlamentar. Lipsa răspunderii îşi produce efectele la data începerii mandatului parlamentar şi oferă protecţie şi după încetarea mandatului, însă doar pentru voturile şi opiniile exprimate în timpul exercitării funcţiei de parlamentar. Imunitatea nu acoperă declarațiile făcute în afara Parlamentului și nici declarațiile de presă făcute publice înainte de dezbaterile parlamentare, chiar dacă conținutul acestora este repetat
ulterior, în cadrul dezbaterilor.

Libertatea cuvântului este garantată de art.9 din Bill of Rights din 1689. 

Inviolabilitatea protejează membrii Parlamentului doar de procedurile civile declanşate împotriva lor, cum ar fi de pildă ordinele de plată a unor sume de bani. Regulamentul Camerei Lorzilor stipulează în acest sens că niciun lord nu poate fi deţinut sau arestat decât prin hotărâre sau ordin al Camerei, exceptând situaţia infracţiunilor. Inviolabilitatea parlamentară nu exclude însă chemarea membrilor Camerelor ca martori în procese. 

Membrii Camerei Lorzilor pot proceda la ridicarea inviolabilităţii în caz de insultă, calomnie sau defăimare, spre deosebire de membrii Camerei Comunelor care nu pot face acest lucru. 

2. Incompatibilităţi şi conflicte de interese

Conform art.16 din Codul de conduită al parlamentarilor
, aceştia au obligaţia de a depune declaraţia de interese care este păstrată în cadrul Registrului de interese al Camerei Comunelor.

Procedura privind constatarea şi soluţionarea conflictelor de interese revine Comisiei parlamentare pentru standarde şi privilegii. Formularul completat de parlamentari cuprinde zece categorii de interese ce trebuie declarate, după cum urmează: 

1) Funcţii de conducere — orice funcţii de conducere în societăţi, publice sau private, pentru care remuneraţia depăşeşte 1% din salariul parlamentar; 

2) Post, funcţie, profesie remunerate — orice post, funcţie, meserie sau profesie pentru care remuneraţia depăşeşte 1% din salariul parlamentar sau în care membrul respectiv are un interes pecuniar (această categorie impune ca Membrul Parlamentului să dezvăluie calitatea sa de membru pe piaţa de asigurări Lloyds, precum şi categoria de tranzacţii cu asigurări pe care acesta le efectuează); 

3) Clienţi — orice formă de angajare remunerată de la punctele (1) sau (2) de mai sus care generează prestarea unor servicii către clienţi care depind foarte mult de funcţia ocupată de Membrul Parlamentului, precum şi dezvăluirea numelor clienţilor şi a naturii afacerii acestora (această categorie urmăreşte să întărească interdicţia, hotărâtă de către Cameră la 6 noiembrie 1995, de a face lobby în schimbul unor recompense sau prestaţii. Efectul acestei norme constă în faptul că Membrii Parlamentului nu ar trebui să iniţieze sau să participe la dezbateri în Cameră sau într-un comitet prin care urmăreşte să acorde beneficii exclusiv unei persoane fizice sau juridice de la care Membrul Parlamentului primeşte o remuneraţie;

4) Sponsorizări — orice donaţie care depăşeşte 1000 de lire sterline acordată circumscripţiei din care face parte parlamentarul  în ultimele 12 luni sau care era legată în mod specific de candidatura  acestuia sau de funcţia de membru, sau orice altă formă de sponsorizare sau sprijin financiar sau material care depăşeşte 1000 lire pe an; (Această categorie dezvăluie orice sursă de sprijin de la care Membrul Parlamentului primeşte beneficii financiare sau materiale şi care ar cuprinde servicii de cazare gratuite sau subvenţionate sau servicii de cercetare gratuite sau subvenţionate);

5) Daruri, beneficii, servicii de catering şi divertisment — orice dar, beneficiu, servicii de catering şi divertisment primite de către un Membru al Palamentului sau soţul sau partenerul acestuia, care depăşeşte 1% din salariul parlamentar şi care are legătură, în orice fel, cu calitate de membru al Camerei; (Această categorie vastă cuprinde orice servicii de catering şi divertisment, alte servicii sau facilităţi furnizate la un cost sub cel practicat în mod obişnuit.

  Darul sau beneficiul trebuie incluse în declaraţie în cazul în care valoarea cumulativă dintr-o singură sursă depăşeşte pragul de 1%. Beneficiile acordate tuturor Membrilor Parlamentului, servicii de catering şi divertisment pentru membrii guvernului, cheltuielile de călătorie rezonabile şi diurna pentru participarea la conferinţe sau vizite pe teren pe teritoriul Marii Britanii nu trebuie incluse) ;

6) Vizite în străinătate — orice vizită în străinătate efectuată de către un membru al parlamentului sau soţul (soţia) sau partenerul acestuia în ultimele 12 luni realizată în legătură sau ca rezultat al calităţii sale de membru al Camerei, al cărei cost a depăşit 1% din salariul parlamentar şi nu a fost suportat în întregime de către parlamentar sau din fonduri publice ale statului (se exclud vizitele realizate de către Camera Comunelor sau în numele acesteia, sau de către sau în numele comitetor sale şi organismelor interparlamentare, cum ar fi Consiliul Europei ;

7) Beneficii sau daruri din străinătate — orice dar sau beneficiu care depăşeşte 1% din salariul parlamentar, primit în ultimele 12 luni de către parlamentar, soţul (soţia) sau partenerul acestuia în numele unui guvern, organizaţii sau persoane din străinătate şi care este asociat în orice fel calităţii de membru al Camerei; (Formularul impune dezvăluirea naturii beneficiului şi a sursei acestuia) ; 

8) Teren şi proprietăţi — orice teren sau proprietate (alta decât o locuinţă rezidenţială personală a Membrului, soţului (soţiei) sau partenerului acestuia) în valoare de peste 59.000 de lire sterline, sau primirea unui venit din chirii de peste 10% din salariul parlamentar (Parlamentarul trebuie să indice natura tuturor proprietăţilor respective, indicând locaţia generală, însă valoarea venitului din chirii nu trebuie inclusă) ;

9) Deţinerea de acţiuni —orice deţinere a peste 15% din capitalul social emis al unei companii sau orice deţinere a 15% sau mai puţin, atunci când valoarea acestui capital este mai mare decât salariul parlamentar actual, (acţiunile deţinute de către soţul (soţia) sau partenerul membrului parlamentului nu trebuie introduse) ;

10) Diverse — orice alte interese relevante despre care consideră că ar trebui dezvăluite (formularul indică faptul că nu este obligatoriu să se specifice interesele care nu aduc venit, însă acestea pot fi specificate dacă membrul parlamentului crede că alte persoane ar putea considera că îi influenţează acţiunile în acelaşi mod în care le-ar influenţa un interes remunerat).

3) Codul funcţionarilor publici

Funcţionarii publici au dreptul de a vota, dar, câtă vreme sunt membri ai Serviciului Funcţionarilor Publici, nu pot candida pe listele unui partid politic. Toţi funcţionarii publici sunt obligaţi prin Legea secretului de stat şi nu pot face afirmaţii sau declaraţii fără a fi autorizaţi în acest sens. Înalţii funcţionari publici nu pot fi activi din punct de vedere politic. Funcţionarii publici nu pot fi membri ai unui partid de extremă dreaptă sau stângă, dar le este permis să adere la partidele principale.
OLANDA

Art.71 din Constituţie
 prevede că parlamentarii au imunitate doar pentru declaraţiile politice făcute în Parlament. Referitor la inviolabilitate, în statutul parlamentarilor olandezi nu există niciun fel de prevedere că aceştia nu pot fi urmăriţi penal sau arestaţi de organele judiciare. 
Potrivit art. 58 alin. 2 din Regulamentul Camerei Reprezentanţilor: "Parlamentarii sunt independenţi şi beneficiază de imunitate. Nu pot fi anchetaţi pentru ceea ce spun în Parlament. Cu toate acestea, parlamentarii pot fi cercetaţi şi trimişi în judecată dacă încalcă legea dar pot fi judecaţi numai de Curtea Supremă".

Începând cu 1884, parlamentarii au avut același statut ca orice cetăţean 
în ceea ce privește procedurile și aplicarea unei pedepse pentru 
infracțiuni de drept comun.
Nu există o lege specială pentru conflictul de interese. Totuşi, în conformitate cu art.150A din Regulamentul Camerei Reprezentanţilor
 fiecare parlamentar este obligat să depună anual o declaraţie de interese către Secretariatul General al Camerei respective. Secretariatul General are atribuţia de a publica aceste declaraţii şi de a pune la dispoziţia publicului varianta simplificată pentru consultare.

Conform prevederilor constituţionale
, nimeni nu poate fi membru al ambelor Camere.
Un membru al Parlamentului nu poate fi ministru, secretar de stat,
membru al Consiliului de Stat, membru al Curții de Conturi (Algemene Rekenkamer), Ombudsman sau Ombudsman adjunct, membru al Curții Supreme de Justiție, Procuror General sau consilierii judecătorilor Curţii Supreme de Justiție (Advocate General at the Supreme Court).

Fără a aduce atingere celor de mai sus, un ministru sau secretarul de stat poate fi şi membru al Parlamentului pâna în momentul în care se ia o decizie cu privire la demisie.

Alte funcții publice care nu pot fi deținute în același timp de către un
membru al parlamentului pot fi stabilite prin Legea Parlamentului (art. 57)
STATELE UNITE ALE AMERICII

Imunitatea parlamentară


Imunitatea parlamentarilor celor două Camere ale Congresului american are un sens restrâns, fiind limitată strict la activitatea parlamentară: votul exprimat, declaraţii politice, reprezentarea alegătorilor. 
Dacă parlamentarul desfăşoară activităţi ilegale în afara funcţiei pe care o deţine, acesta poate fi subiect al cercetării, urmăririi penale, procesului şi pedepsei. Ei se bucură, de asemenea, de dreptul de a fi prezent în Congres: chiar dacă sunt condamnaţi, parlamentarii au dreptul de a participa la sesiunile Congresului, pot lua cuvântul şi pot să-şi exercite dreptul de vot, iar după încheierea lucrărilor sunt conduşi la locul de detenţie. Aceste drepturi sunt specificate în Constituţie, fiind destul de controversate, dar instanţele le-au interpretat în mod foarte strict. 


Membrii Congresului Statelor Unite se bucură de privilegii parlamentare similare membrilor Parlamentului britanic, neputând fi urmăriţi penal pentru activitatea parlamentară.


Inviolabilitatea parlamentară în Statele Unite previne detenţia numai în cazul în care parlamentarul se află în interiorul Congresului sau este pe drum spre acesta. Imunitatea nu se aplică în cazul comiterii de infracţiuni de "încălcare a păcii". Din moment ce aproape orice infracţiune este de natură să fie considerată o "încălcare a păcii", importanţa imunităţii este marginală, iar valoarea sa practică este limitată la o protecţie împotriva detenţiei în procedurile civile.


Privilegiul de „clauză de arestare” prevede că un membru al Congresului beneficiază de această clauză doar în timpul lucrărilor Congresului, pe perioada cât acesta se află în sesiune. Privilegiul nu aplică pe perioada vacanţelor parlamentare.


În Statele Unite, punerea sub acuzare se poate aplica atât persoanelor care îşi desfăşoară activitatea la nivel federal, cât şi celor care au funcţii la nivel de stat. Constituţia defineşte punerea sub acuzare la nivel federal şi limitează punerea sub acuzare pentru „Preşedinte, vicepreşedintele şi toţi ofiţerii civili din Statele Unite”, care ar putea fi puşi sub acuzare numai pentru „înaltă trădare, luare de mită sau alte infracţiuni mari”
. 


Principala dispută constituţională priveşte punerea sub acuzare a membrilor legislativului sau Congresului, respectiv dacă aceştia pot fi consideraţi „ofiţeri civili” ai Statelor Unite. Primele controverse pe această temă au avut loc în anul 1798, cele două Camere neavând un statut care să definească acest aspect.

Procedura de punere sub acuzare este una în două etape. Camera Reprezentanţilor trebuie să treacă mai întâi, cu o majoritate simplă a celor prezenţi şi cu drept de vot, articolele de punere sub acuzare, care constituie afirmaţiile formale, parlamentarul fiind suspendat. Procedura este similară la Senat. 


În cazul în care se realizează punerea sub acuzare a unui preşedinte, procedura e prezidată de Preşedintele Curţii Supreme a Statelor Unite. 


Pentru punerea sub acuzare a oricărui alt oficial, şedinţa este prezidată de Preşedintele Senatului. 


Pentru anularea mandatului parlamentarului respectiv şi, eventual, interzicerea ocupării unui nou fotoliu de parlamentar pe o anumită perioadă, este necesară o majoritate de două treimi din numărul senatorilor prezenţi. Aceasta nu înlocuieşte cercetarea şi urmărirea penală a sistemului judiciar. Dacă nu există o majoritate de două treimi, parlamentarului nu i se aplică nicio sancţiune.

Statutul juridic din perspectiva legii penale


Principalele infracţiuni prevăzute de Codul penal american vizează atât pe membrii Congresului, cât şi pe funcţionarii publici
. 


- acţiuni care împiedică activitatea parlamentară sau executivă;


Aceasta implică solicitarea de locuri de muncă pentru sine sau pentru altul, primirea de foloase necuvenite, darea de mită, activitatea de lobby contrară legii, etc.  


Infracţiunea se sancţionează cu amendă sau pedeapsa cu închisoarea de până la un an sau ambele.

- solicitarea de fonduri pentru campania electorală;


Se aplică:


a) unui candidat pentru Congres;


b) o persoană aleasă deja, membru al Congresului;


c) un funcţionar sau angajat al oricărui departament sau agenţie americană;


d) o persoană care beneficiază de salariu sau de o compensaţie din partea Trezoreriei americane.


Orice persoană care comite această infracţiune este sancţionat cu amendă, pedeapsa cu închisoarea de până la 3 ani sau ambele.

- constrângerea activităţii politice


Se aplică oricărei persoane care intimidează, ameninţă, comandă sau constrânge, sau încearcă să intimideze, să ameninţe, să comande sau să constrângă orice angajat al Guvernului federal sau Congresului, cum sunt definite în secţiunea 7322 (1) din titlul 5 al Codului penal şi de procedură penală al Statelor Unite, să se angajeze în, sau nu să se angajeze în orice activitate politică.


Orice persoană care comite această infracţiune este sancţionat cu amendă sau cu pedeapsa cu închisoarea, dar nu mai mult de trei ani, sau ambele.

Funcţionarii publici ai Senatului SUA nu au dreptul să-şi folosească în mod abuziv poziţia sau funcţia şi nu pot solicita nicio compensaţie suplimentară în interes propriu din partea persoanelor cu care intră în contact.


Funcţionarii nu au dreptul să se angajeze în alte activităţi care sunt în conflict cu îndeplinirea conştiincioasă a îndatoririlor oficiale. Ei nu au dreptul să desfăşoare alte activităţi fără să raporteze despre acestea în scris superiorilor.


Senatorii care gestionează activitatea staff-ului angajat trebuie să ia măsuri pentru evitarea conflictului de interese al angajaţilor şi pentru a se asigura că sunt plătite taxele aferente câştigurilor suplimentare.


Niciun funcţionar sau angajat nu trebuie să-şi utilizeze cu bună ştiinţă poziţia oficială pentru a introduce sau sprijinii adoptarea legislaţiei în interesul său, în interesul material al familiei sale imediate.


Niciun funcţionar sau angajat al Senatului nu are dreptul de a obţine o sumă mai mare de 25.000 dolari/an, fiind angajat, afiliat, în parteneriat sau asociat o perioadă de maxim 90 de zile, în scopul de a oferi servicii profesionale de consultanţă. În acest sens, termenul de „servicii profesionale” trebuie să includă, dar să nu se limiteze la cele care implică o relaţie fiduciară
.
� http://www.rtsa.ro/files/TRAS-27-2010-2Chirila.pdf


�http://www.integritate.eu/UserFiles/File/Legea176_2010/Legea176_2010_PrivindIntegritateaInExercitFc&DemnitatilorPublicePtrModif&CompletareaLegii144_2007_ModifPrinL116_2013.pdf


�� HYPERLINK "http://www.knab.gov.lv/uploads/eng/on_prevention_of_conflict_of_interest_in_activities_of_public_officials.pdf" ��http://www.knab.gov.lv/uploads/eng/on_prevention_of_conflict_of_interest_in_activities_of_public_officials.pdf�


� � HYPERLINK "http://www.knab.gov.lv/en/knab/" ��http://www.knab.gov.lv/en/knab/�


� � HYPERLINK "http://www.saeima.lv/en/legislation/rules-of-procedure" ��http://www.saeima.lv/en/legislation/rules-of-procedure�


� � HYPERLINK "http://www.knab.gov.lv/en/knab/" ��http://www.knab.gov.lv/en/knab/�


�� HYPERLINK "http://www.oecdilibrary.org/docserver/download/5kml60r7g5zq.pdf?expires=1371627991&id=id&accname=guest&checksum=82566DCEFDEAD7B75CEAE21908B2971F" ��http://www.oecdilibrary.org/docserver/download/5kml60r7g5zq.pdf?expires=1371627991&id=id&accname=guest&checksum=82566DCEFDEAD7B75CEAE21908B2971F�


�http://www.coe.int/t/dghl/monitoring/greco/evaluations/round4/GrecoEval4%282012%291_Slovenia_EN.pdf


� � HYPERLINK "https://www.kpk-rs.si/upload/datoteke/ZintPK-ENG.pdf" ��https://www.kpk-rs.si/upload/datoteke/ZintPK-ENG.pdf�


� � HYPERLINK "http://www.kpk-rs.si/fileadmin/kpk.gov.si/pageuploads/pdf/slovenski_akti/ZIntPK_eng.pdf" ��http://www.kpk-rs.si/fileadmin/kpk.gov.si/pageuploads/pdf/slovenski_akti/ZIntPK_eng.pdf�, Chapter No. 5).


� http://www.gesetze-im-internet.de/englisch_stgb/englisch_stgb.html#p2863


� � HYPERLINK "http://www.senat.fr/role/fiche/statut_senateur.html" �http://www.senat.fr/role/fiche/statut_senateur.html�


� � HYPERLINK "http://www.assemblee-nationale.fr/connaissance/fiches_synthese/septembre2012/fiche_16.asp" �http://www.assemblee-nationale.fr/connaissance/fiches_synthese/septembre2012/fiche_16.asp�


� � HYPERLINK "http://www.legifrance.gouv.fr/affichTexte.do?cidTexte=JORFTEXT000028056223&dateTexte=&categorieLien=id" �http://www.legifrance.gouv.fr/affichTexte.do?cidTexte=JORFTEXT000028056223&dateTexte=&categorieLien=id�


� � HYPERLINK "http://www.assemblee-nationale.fr/connaissance/constitution.asp" ��http://www.assemblee-nationale.fr/connaissance/constitution.asp�


� � HYPERLINK "http://www.assemblee-nationale.fr/connaissance/reglement.asp#P1137_133120" ��http://www.assemblee-nationale.fr/connaissance/reglement.asp#P1137_133120�


� Conferinţa Preşedinţilor este organul responsabil cu pregătirea şi organizarea lucrărilor Adunării Naţionale în şedinţă publică. Conferinţa se reuneşte la iniţiativa Preşedintelui Adunării Naţionale, o dată pe săptămână, când Parlamentul este în sesiune, de regulă marţi dimineaţa. 


Conferinţa Preşedinţilor este constituită, pe lângă Preşedintele Adunării Naţionale, din 6 vicepreşedinţi ai Adunării, 8 preşedinţi ai comisiilor permanente, raportorul general al Comisiei de finanţe, economie generală şi control bugetar, preşedintele Comisiei de afaceri europene, şi preşedinţii grupurilor parlamentare. Preşedinţii comisiilor speciale pot fi convocaţi la Conferinţa Preşedinţilor, la cererea acestora.


� � HYPERLINK "http://www.senat.fr/reglement/reglement_mono.html#toc250" ��http://www.senat.fr/reglement/reglement_mono.html#toc250�


� Conferinţa Preşedinţilor reuneşte în jurul Preşedintelui Senatului şi vicepreşedinţii, preşedinţii tuturor grupurilor parlamentare, preşedintele Comisiei de finanţe, preşedintele Comisiei de afaceri sociale şi preşedintele Comisiei de afaceri europene din Senat. Conferinţa preşedinţilor stabileşte programul de lucru al şedinţelor plenare ale Senatului, respectiv ordinea de zi. Conferinţa se reuneşte periodic pentru a stabili datele şi orele şedinţelor şi pentru a ratifica lista cu ordinea de examinare a textelor pentru care Guvernul a decis discutarea acestora, sau Senatul a propus examinarea. Un reprezentant al Guvernului participă la fiecare reuniune. Acesta este, de obicei, Ministrul pentru Relaţia cu Parlamentul, care informează Conferinţa Preşedinţilor cu privire la textele  pe care intenţionează să le înregistreze cu prioritate pe ordinea de zi.


� � HYPERLINK "http://www.service-public.fr/actualites/" �http://www.service-public.fr/actualites/�


� � HYPERLINK "http://www.fonction-publique.gouv.fr/fonction-publique/statut-et-remunerations-0" �http://www.fonction-publique.gouv.fr/fonction-publique/statut-et-remunerations-0�


� � HYPERLINK "http://www.legifrance.gouv.fr/affichTexte.do?cidTexte=JORFTEXT000028056223&dateTexte=&categorieLien=id" �http://www.legifrance.gouv.fr/affichTexte.do?cidTexte=JORFTEXT000028056223&dateTexte=&categorieLien=id�


� � HYPERLINK "http://www.legifrance.gouv.fr/affichTexteArticle.do;jsessionid=C7EF4F7BC4226556AE585394C39BCAFB.tpdjo16v_2?cidTexte=JORFTEXT000028278976&idArticle=LEGIARTI000028280653&dateTexte=20131208" ��http://www.legifrance.gouv.fr/affichTexteArticle.do;jsessionid=C7EF4F7BC4226556AE585394C39BCAFB.tpdjo16v_2?cidTexte=JORFTEXT000028278976&idArticle=LEGIARTI000028280653&dateTexte=20131208�


� � HYPERLINK "http://www.legifrance.gouv.fr/affichCode.do?cidTexte=LEGITEXT000006070719" �http://www.legifrance.gouv.fr/affichCode.do?cidTexte=LEGITEXT000006070719�


� � HYPERLINK "https://www.btg-bestellservice.de/index.php?navi=1&subnavi=68&anr=80201000" ��https://www.btg-bestellservice.de/index.php?navi=1&subnavi=68&anr=80201000� 


� � HYPERLINK "https://www.btg-bestellservice.de/index.php?navi=1&subnavi=68&anr=80060000" ��https://www.btg-bestellservice.de/index.php?navi=1&subnavi=68&anr=80060000� 


�  � HYPERLINK "https://www.btg-bestellservice.de/pdf/80060000.pdf" �https://www.btg-bestellservice.de/pdf/80060000.pdf�


� � HYPERLINK "http://www.iuscomp.org/gla/statutes/StGB.htm#BXXX" ��http://www.iuscomp.org/gla/statutes/StGB.htm#BXXX�





� � HYPERLINK "http://www.ipu.org/parline-e/reports/2336_D.htm" ��http://www.ipu.org/parline-e/reports/2336_D.htm�





� � HYPERLINK "http://www.publications.parliament.uk/pa/cm200809/cmcode/735/73502.htm#a6" ��http://www.publications.parliament.uk/pa/cm200809/cmcode/735/73502.htm#a6�


� � HYPERLINK "http://www.civilservice.gov.uk/about/values" ��http://www.civilservice.gov.uk/about/values� 


�http://www.legislationline.org/documents/section/constitutions


� http://www.houseofrepresentatives.nl/rules-procedure


� http://www.legislationline.org/documents/section/constitutions


� Constituţia SUA, art. II, secţiunea 4


� http://www.law.cornell.edu/uscode/text/18


� http://www.rules.senate.gov/public/index.cfm?p=RuleXXXVII

